चीन के कदम से चिंतित नहीं हैं : वायु सेना प्रमुख  
भारतीया सीमा पर चीन द्वारा मिसाइलें तैनात करने के संबंध में ब्राउन ने कहा, यह सर्वज्ञात है। यह ऐसा नहीं है जिसके बारे में हम चिंतित हैं।'
भारत की सीमा पर चीन द्वारा परमाणु क्षमता वाले मिसाइलों को तैनात करने के संबंध में अमेरिकी पेंटागन की रिपोर्ट के मद्देनजर वायु सेना ने गुरुवार को कहा कि वह इन घटनाक्रमों को लेकर चिंतित नहीं है और इन मुद्दों से निपटने के लिए उसकी अपनी योजना है।  एयर चीफ मार्शल एनएके ब्राउन ने सीआईआई सम्मेलन से इतर संवाददाताओं से कहा, यह सर्वज्ञात है। यह ऐसा नहीं है जिसके बारे में हम चिंतित हैं। हमारी अपनी योजना है और हम अपनी योजना के साथ बढ़ रहे हैं। ये हकीकतें हैं जिनके साथ हम निपट रहे हैं। वह अमेरिकी पेंटागन की रिपोर्ट पर पूछे गए उस सवाल का जवाब दे रहे थे जिसमें कहा गया था कि चीन की पीपुल्स लिबरेशन आर्मी ने सीमा पर परमाणु क्षमता वाले मिसाइलों को तैनात किया है।  हालांकि, पेंटागन की रिपोर्ट को चीनी सरकार ने भी खारिज किया है।